Document ID: 32006D0024

KOMISSION PÄÄTÖS,
tehty 20 päivänä tammikuuta 2006,
erittäin patogeenisen lintuinfluenssan epäiltyyn esiintymiseen Romaniassa liittyvistä tietyistä suojatoimenpiteistä tehdyn päätöksen 2005/710/EY muuttamisesta toisen kerran
(tiedoksiannettu numerolla K(2006) 62)
(ETA:n kannalta merkityksellinen teksti)
(2006/24/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kolmansista maista yhteisöön tuotavien eläinten eläinlääkintätarkastusten järjestämistä koskevista periaatteista ja direktiivien 89/662/ETY, 90/425/ETY ja 90/675/ETY muuttamisesta 15 päivänä heinäkuuta 1991 annetun neuvoston direktiivin 91/496/ETY (1) ja erityisesti sen 18 artiklan 7 kohdan,
ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY (2) ja erityisesti sen 22 artiklan 6 kohdan,
sekä katsoo seuraavaa:
(1)
Lintuinfluenssa on siipikarjan ja lintujen tarttuva virustauti, joka aiheuttaa kuolleisuutta ja häiriöitä, jotka voivat nopeasti saavuttaa epitsoottiset mittasuhteet ja aiheuttaa siten vakavan uhan eläinten terveydelle ja kansanterveydelle sekä vähentää jyrkästi siipikarjankasvatuksen kannattavuutta. On olemassa vaara, että taudinaiheuttaja leviää elävän siipikarjan ja siipikarjatuotteiden kansainvälisen kaupan välityksellä.
(2)
Romania ilmoitti 12 päivänä lokakuuta 2005 komissiolle eristäneensä lintuinfluenssaviruksen aasialaisen kannan, joka kerättiin siipikarjassa esiintyneestä kliinisestä tapauksesta. Tämän vuoksi komissio teki 13 päivänä lokakuuta 2005 erittäin patogeenisen lintuinfluenssan epäiltyyn esiintymiseen Romaniassa liittyviä tiettyjä suojatoimenpiteitä koskevan päätöksen 2005/710/EY (3).
(3)
Kyseistä päätöstä muutettiin siten, että Romania jaettiin eri alueisiin siipikarjanlihan ja siipikarjanlihatuotteiden yhteisöön tuonnin osalta sen huomioon ottamiseksi, että lintuinfluenssaviruksen aasialaista kantaa esiintyi Romaniassa Tonavan suistoalueella.
(4)
Uusia tautitapauksia on todettu siinä osassa Romaniaa, jossa tartuntaa ei katsottu esiintyvän. Sen vuoksi alue, jolta siipikarjanlihan ja siipikarjanlihatuotteiden tuonti olisi edelleen kiellettävä, on syytä laajentaa kattamaan Romaniassa Karpaattien vuoriston itä- ja eteläpuolinen osa.
(5)
Romania on nyt vahvistanut taudin esiintymisen alueellaan, joten päätöksen 2005/710/EY nimi olisi muutettava tämän huomioon ottamiseksi.
(6)
Päätös 2005/710/EY olisi näin ollen muutettava vastaavasti.
(7)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan päätös 2005/710/EY seuraavasti:
1)
Korvataan nimi seuraavasti:
2)
Korvataan liite tämän päätöksen liitteellä.
2 artikla
Jäsenvaltioiden on viipymättä toteutettava tämän päätöksen noudattamiseksi tarvittavat toimenpiteet ja julkaistava kyseiset toimenpiteet. Niiden on ilmoitettava tästä komissiolle viipymättä.
3 artikla
Tämä päätös on osoitettu kaikille jäsenvaltioille.
Tehty Brysselissä 20 päivänä tammikuuta 2006.

Labels: 3
17
18
6